b'\n_START_ARTICLE_\nGlavni most, Maribor\n_START_SECTION_\nZgodovina\n_START_PARAGRAPH_\nGlavni most je bil zgrajen v letih 1909-1913, otvoritvena slovesnost pa je bila 23. avgusta 1913. Novi most je nadomestil stari dravski most, ki je do takrat stal nekaj deset metrov zahodneje in ki so ga pozneje poru\xc5\xa1ili. Novi most so zgradili zaradi nara\xc5\xa1\xc4\x8danja cestnega prometa po Tr\xc5\xbea\xc5\xa1ki cesti v smeri Dunaj-Trst._NEWLINE_Po prvotnem na\xc4\x8drtu naj bi most zgradili v podalj\xc5\xa1ku dana\xc5\xa1nje Ulice slovenske osamosvojitve, toda tam je takrat \xc5\xbee stal v letih 1897-1898 zgrajeni slovenski Narodni dom. Za nem\xc5\xa1ke nacionaliste pa je bilo nesprejemljivo, da bi si za Avstro-Ogrsko tako pomemben novi most delil neposredno sose\xc5\xa1\xc4\x8dino s pred kratkim zgrajenim simbolom slovenstva, zato so za lokacijo novega mostu dolo\xc4\x8dili Glavni trg in na trgu ob novem mostu zgradili \xc5\xa1e Theresienhof, ki je potem v Mariboru veljal za simbol nem\xc5\xa1tva. Ta lokacija mostu, ki so jo izbrali mimo arhitekturne in urbanisti\xc4\x8dne logike, pa je uni\xc4\x8dila tradicionalno podobo mariborskega Glavnega trga in vse do danes predstavlja poseben problem za mariborsko prometno ureditev._NEWLINE_Da bi ote\xc5\xbeila prodor nem\xc5\xa1ke okupacijske vojske v notranjost Dravske banovine, je vojska Kraljevine Jugoslavije aprila 1941 ob izbruhu aprilske vojne Dr\xc5\xbeavni most poru\xc5\xa1ila.'